གསུང་མགུར་དང་སྤྲིངས་ཡིག་སྐོར་བཞུགས། ངམ་རིངས་སུ་མི་ཡི་དབང་པོ་ལ་ལེགས་པར་བཤད་པའི་སྐྱེས་སུ་གནང་བ་བཞུགས། ༄༅། །ན་མོ་མཉྫུ་གྷོཥཱ་ཡ། འཆར་ཀའི་འོད་རིས་ཐུན་མཚམས་གཞོན་ནུའི་མདངས། །གཅིག་ཏུ་བསྡུས་པའི་དཔལ་ཀུན་ཟིལ་གནོན་ཅིང། །ལྷ་བརྒྱའི་གཙུག་གིས་གང་གི་ཞབས་བསྟེན་པའི། །འཇམ་མགོན་བླ་མ་གུས་པའི་གཙུག་གིས་མཆོད། །ཆགས་བྲལ་མཚན་དཔེའི་དཔལ་གྱིས་མཛེས་པས་འདོད་ལྷའི་ན་ཆུང་ཉེ་བར་གཟིར། །ཁྱོད་ཐུགས་ཞི་བའི་ངང་ཚུལ་ཉིད་ཀྱིས་མེ་ཏོག་མདའ་ཅན་སྙེམས་པ་ཕྲོག །བྱམས་པའི་གོ་དང་སྙིང་རྗེའི་མཚོན་ཆས་བདུད་སྡེའི་དཔུང་ཚོགས་ཀུན་ཏུ་བཅོམ། །སྲིད་གསུམ་བླ་མ་རྫོགས་པའི་སངས་རྒྱས་ཤཱཀྱའི་ཏོག་དེར་མགོས་ཕྱག་འཚལ། །སྣང་བྱེད་འཆར་ཀའི་དམར་བ་ལ་འགྲན་ལི་ཁྲིའི་མདངས་ཀྱི་མཛེས་པ་འཕྲོག །གློག་ཕྲེང་འགྱུ་བའི་རོལ་རྩེད་དང་འགྲོགས་དམར་སེར་འོད་ཀྱི་ཁོར་ཡུག་ཅན། །ཐུན་མཚམས་སྤྲིན་དཀར་གསར་བའི་རྩེ་ནས་ཉི་ཟླའི་དཀྱིལ་འཁོར་ཤར་བས་ཀྱང། །དཔེ་ཟླར་འོས་མིན་གསུང་གི་དབང་ཕྱུག་བདག་བློའི་པད་མཚོར་གསལ་གྱུར་ཅིག །མིག་སྨན་མདོག་འདྲའི་གཙུག་རྒྱན་ལས་སོན་ཨུཏྤལ་གཞོན་ནུའི་ཟུར་ཕུད་གཡོ། །སྙན་ཚིག་གསར་བའི་སྒྲ་དབྱངས་དང་ལྡན་སྔོན་མེད་ལེགས་བཤད་རོལ་རྩེད་མཁན། །བདག་བློའི་ཀུ་མུད་གསར་དུ་བཞད་མཛད་དྲི་ཟའི་དགའ་མ་ཡིད་འཕྲོག་མ། །དབྱངས་ཅན་གདོང་གི་སྦྱན་ཟུར་རོལ་བས་ཚེ་རབས་ཀུན་ཏུ་སྐྱོང་གྱུར་ཅིག །མཛེས་སྡུག་རལ་བའི་ཁུར་ཆེན་སྤངས་ཤིང་ཐུབ་པས་བསྔགས་པའི་ངུར་སྨྲིག་འཆང། །སྲིད་པའི་བདེ་ལ་བདག་གིར་མི་འཛིན་ནགས་འདབས་དྲང་སྲོང་རྗེས་སུ་སློབ། །བག་ཡོད་གཙང་མའི་ཁྲིམས་ཀྱིས་འཚོ་བའི་གོ་འུ་ཏ་མའི་རྗེས་འཇུག་ཅེས། །རྫུན་བྲལ་ངག་ནི་གཉིས་སྐྱེས་ཚིག་བཞིན་ཚངས་པའི་འཇིག་རྟེན་ཉིད་དུའང་འཇུག །ཉམ་ཆུང་བློ་གྲོས་གསར་བས་བསྐྲུན་པའི་གྲོག་མཁར་དང་ནི་སྦྲང་རྩི་ལྟར། །ཕན་ཚུན་མ་འདྲེས་གནས་ལུགས་གསལ་བའི་ཡིད་འོང་ཚིག་གི་ཟློས་གར་ནི། །སྣང་སྟོང་ཞེན་བྲལ་ཆུ་སྣོད་ནང་ན་དཔག་ཚད་ལྔ་བཅུའི་ཟླ་བ་བཞིན། །སྒྲོ་སྐུར་སྤངས་པའི་གནས་ལུགས་ཆ་ཙམ་རང་ཉམས་དག་དང་སྦྱར་ནས་གླེང། །འདི་ལྟར། དཔལ་ངམ་རིངས་ཀྱི་གནས་གྲོང་ཁྱེར་ཆེན་པོ་ལྟ་ན་སྡུག་གི་སྣང་ཆ་མེ་ལོང་ལ་འཕོས་པ་ལྟ་བུའི་བསྟི་གནས་ཡིད་འོང་ཉམས་དགའ་བ་དེར། འཁོས་མེད་ཀྱི་བཙུན་པ་བདག་གིས་ཞག་འགའ་ཟུང་བློ་ཕེབས་པའི་ཉམས་བདེ་ཡིད་སྤྲོའི་དཔལ་ལ་སྐལ་བ་བཟང་པོར་བགྱིས་པའི་སྐབས་ཞིག་ན། ཆོས་ཀྱི་རྒྱལ་པོ་ཡབ་སྲས་ཀྱིས་དགེས་པའི་བཀའ་དྲིན་གྱི་ལེགས་ཚོགས་རྣམ་གྲངས་གཞལ་དུ་མ་མཆིས་པས་ཡིད་སྐྱོ་བ་དྲུངས་ཕྱུང་སྟེ། རེ་ཞིག་སུམ་ཅུ་རྩ་གསུམ་པའི་གཞོན་ནུ་དགའ་བའི་ཚལ་ལ་སྲེད་པ་ལྟ་བུའི་ངལ་གསོའི་གནས་ཐོབ་པའི་ཚེ། ཉིན་ཞིག་སྐྱ་རེངས་ཀྱི་བུ་སྙིང་རྗེ་ཆེན་པོས་འཛམ་གླིང་དུ་རྟོལ་བ་ཙམ་གྱི་དུས་ཀྱི་ཆ་ལ། རང་རིག་མས་སོན་པའི་དྲི་ཟའི་ན་ཆུང་མཛེས་མ་གློག་ཕྲེང་འགྱུ་བ་ལྟ་བུའི་མིག་ཡངས་མ་ལྔ་ཡིད་ཀྱི་མཁར་སྒོར་འོངས་ནས་སྙིང་གཏམ་གྱི་གསང་གྲོས་འདི་ལྟར་དུ་བསྒྱུར་རོ། །ཀྱེ་མ་སྐྱོ་མེད་ཡིད་བདེའི་རྣལ་འབྱོར་བ། །སོས་དལ་སྐྱིད་པར་ཉལ་བའི་སྙིང་སྲན་ཅན། །ངེས་འབྱུང་གྲོགས་ཀྱིས་ཁྲེལ་བའི་སྙོམས་ལས་མཁན། །བག་མེད་གྱི་ནར་སྤྱོད་པ་འདི་ཀོ་ཅི། །ཁྱོད་བློར་ཡང་ཡང་ཉུལ་བའི་བྱ་མ་རྟ། །ཡིད་འབྱུང་གྲོགས་མོ་ཆགས་བྲལ་འཛུམ་དཀར་ཅན། །སྲིད་བདེའི་གནས་ལས་རིང་སོན་དགའ་མ་དེའི། །ཅུང་ཞིག་ངལ་བའི་ཤུགས་ནར་དལ་གྱིས་འབྱིན། །ཁོ་མོའི་སྙིང་གྲོགས་བློ་གསལ་རི་ཁྲོད་པ། །ངེས་མེད་ལམ་དུ་ཞུགས་པའི་བསོད་སྙོམས་མཁན། །རི་དྭགས་རྨས་མ་ལྟ་བུའི་གཞོན་ནུ་དེ། །སྲིད་པའི་བདེ་ལ་འདུན་པའི་ཡིད་ཤེས་གཡོ། །བདག་དང་རིང་ནས་འགྲོགས་པའི་གྲོགས་པོ་འདི། །ནམ་ཡང་སྲིད་པའི་གྲོང་དུ་ཡིད་མ་བལྟས། །ད་ལྟ་ཆོས་ཀྱི་རྒྱལ་པོའི་འདུན་ས་ན། །ངེས་འབྱུང་གྲོགས་ཀྱིས་དབེན་པའི་སྐྱིད་ཉལ་བྱེད། །སྣང་ཤས་ཆོས་བརྒྱད་གསར་བའི་ལང་ཚོ་ལ། །མཐུན་འཇུག་ཟུར་མིག་འདོད་པའི་སྒྱུ་རྩལ་ཅན། །སྣ་ཚོགས་འདུས་པ་གཡེང་བའི་འཕྲུལ་འཁོར་དེས། །ཆགས་བྲལ་སེམས་ཀྱི་ཤིང་རྟ་དྲངས་པར་དོགས། །དབེན་གནས་ནགས་འདབས་བརྟེན་པའི་དྲང་སྲོང་ཞིག །དུང་སོའི་འཛུམ་གྱིས་བསུ་བའི་ཡིད་འཕྲོག་མས། །འཁོར་བའི་གནས་སུ་དྲངས་པའི་སྔོན་གྱི་གཏམ། །དེ་ཉིད་འདིར་ཡང་འཇུག་སྙམ་སོམ་ཉི་གཡོ། །འཁོས་མེད་གཅིག་པོར་ནགས་ཚལ་རྒྱུ་བ་ལ། །ཡིད་འཕྲོག་འཛུམ་ཞལ་རྒྱས་པའི་ལང་ཚོ་མས། །རི་དྭགས་མིག་གིས་ཟུར་མདའ་འཕངས་པ་ན། །སྙིང་གི་འབེན་ལ་འཕོག་ན་ཇི་ལྟར་བགྱི། །ཕན་ཚུན་ཡིད་ཤེས་དག་པའི་དར་དཀར་ལ། །བརྩེ་སེམས་སྙིང་ནས་འཁྱུད་པའི་སེན་མདུད་རྒྱ། །གང་གིས་འབྱེད་པར་དཀའ་བའི་སྣང་ཆ་ཞིག །རྩོལ་མེད་ལྷུན་གྱིས་གྲུབ་པའི་དགེ་མཚན་མཐོང། །ཞེས་བརྗོད་པའི་མོད་ལ། ཁོ་བོ་ཡང་ཡིད་ཤེས་ཅུང་ཟད་ཙམ་སྐྱོ་བའི་སེར་བུས་ཀུན་ནས་གཡོ་བའི་ངང་ནས། མཛེས་མ་དེ་དག་གི་ངོ་མཚར་ལུས་ཀྱི་དཔལ་ལ་མ་ཆགས་པར་ངེས་འབྱུང་གྲོགས་མོའི་ཕྲིན་ལན་རྣམས་རིམ་གྱིས་བསྙད་པ་ནི། སྐྱ་རེངས་འཆར་ཀའི་སྣང་བས་མ་སད་ཅིང། །སྐྱུ་རུའི་ཚལ་ལྟར་ལུས་སེམས་རྒྱས་པ་ཅན། །སྟོང་ཉིད་ནམ་མཁའི་དོན་ལ་མངོན་ཕྱོགས་བདག །སད་པ་མེད་པར་གཉིད་ཀྱི་བདེ་ལ་སྤྱོད། །རང་སེམས་གཞོན་ནུ་ཡིད་སྐྱོའི་ངང་ཚུལ་འདི། །གང་དུའང་ཆགས་ཤིང་ཞེན་པའི་གནས་མ་རྙེད། །དེང་སང་སྨོན་ལམ་དག་པས་བསྐྲུན་པའི་མཐུས། །ཡིད་བདེའི་ངལ་གསོ་བསྟེན་ལ་མཚང་ཅི་ཡོད། །ངེས་འབྱུང་གྲོགས་མོ་སྐྱིད་ལ་ཕྲག་དོག་མ། །ཡུད་ཙམ་སྲིད་པའི་གནས་ན་བདེ་བ་ལ། །གྲོགས་པོ་བདེ་ཚེ་གྲོགས་མོ་སེམས་སྐྱོ་བ། །འདི་ནི་ཤིན་ཏུའང་མི་རིགས་ཆེན་པོ་ཡིན། །ཆོས་བརྒྱད་སྲིད་པའི་ཁྱིམ་དུ་ཉལ་བ་དང། །སྣང་ཤས་ཆེ་འདོད་མཛེས་མའི་སེམས་འཁྲིད་དང། །འདོད་ཡོན་སྲེད་པའི་ཉོ་ཚོང་ལ་སོགས་པའི། །ངན་པའི་གནས་རྣམས་ཅུང་ཟད་བསྟེན་པ་མེད། །ཡབ་རྗེ་ཆོས་རྒྱལ་ལྷ་སྲས་ཞབས་པད་དྲུང། །ཡིད་ཀྱི་བུང་བ་ཆོས་སྒྲའི་སྒྲ་དབྱངས་སྒྲོག །གཏད་མེད་སྣང་བ་རང་གཞན་བདེ་བའི་ཉམས། །བདག་གི་ཡིད་ལ་ཟིམ་ཆར་བཞིན་དུ་བབ། །ཨུཏྤལ་མིག་གི་སྒོ་ནས་རྗེས་ཞུགས་པའི། །མཚན་དཔེའི་གཟི་འོད་རྒྱས་པའི་གཟུགས་བརྙན་ཞིག །དྲངས་པ་མེད་པར་བདག་གི་སྙིང་དབུས་ཀྱི། །ལྷག་བསམ་སེམས་ཀྱི་གཞལ་མེད་ཁང་དུ་ཞུགས། །རྒྱུན་མི་ཆད་པའི་དད་པའི་སྤུ་ལོང་ལས། །ཉེ་བར་འཐོན་པའི་ཤེས་ལྡན་ལུས་ཕྲ་མ། །བག་ཡོད་འཛུམ་བག་གཡོ་བའི་རང་རིག་གིས། །མིག་སྒྱུར་མཁན་དེ་དེ་དྲུང་ཉིད་དུ་ཉུལ། །ཅི་ནས་རབ་དགེས་བསྐྱེད་པའི་སྲི་ཞུའི་གནས། །ངོ་མཚར་བྱེ་བ་ཕྲག་བརྒྱ་བསྐྲུན་ལ་མཁས། །གང་ཐུགས་བདེ་བའི་དཔལ་ལ་དབང་བསྒྱུར་པའི། །ཕུལ་བྱུང་རྟེན་ཅིང་འབྲེལ་འབྱུང་ལེགས་པར་འགྲིག །ཕ་ལྟར་བརྩེ་ཞིང་མ་ལྟར་བྱམས་པའི་གཉེན། །མ་འདྲིས་མཛའ་བོ་བདག་གི་དཔལ་དུ་བྱུང། །དེ་ཡི་ཡིད་དབང་བདེ་བའི་བསྟི་གནས་ལ། །ཅུང་ཞིག་ངལ་གསོའི་བཀའ་དྲིན་སྩལ་ལ་ཅི། །ཞེས་སྨྲས་པས། དྲི་ཟའི་བུ་མོ་རྣམས་ཀྱི་ནང་ནས། སྤྱི་བརྟོལ་ཆེ་བའི་འཛུམ་ཁ་མ་ཞིག་གིས་སླར་ཡང་བདག་ལ་འདི་སྐད་ཅེས་འཛེར་ཏོ། །སྔ་ནས་འགྲོགས་པའི་ཡིད་འབྱུང་གྲོགས་མོ་ལ། །ཡིད་དབང་གཡོ་བའི་གཞོན་ནུ་འདོད་སྲེད་ཅན། །སྐྱིད་སྣང་བདེ་ལ་ཞེན་པའི་ཟོལ་གྱི་འཕྲིན། །ཇི་ལྟར་སྨྲས་པ་མི་འགྱུར་ཚིག་ཏུ་སྤྲིངས། །རང་ཚིག་དམ་བཅར་ཤར་བའི་ཕོ་ཉ་བས། །ངེས་འབྱུང་གྲོགས་དེ་ཁྱོད་ཀྱི་ཁྱིམ་དུ་བོས། །ཞེན་མེད་སྙིང་ལ་གོམས་པའི་སོ་ཚིས་ཀྱིས། །བྱ་བཏང་མདུན་མའི་གནས་ལུགས་རྩེ་ལ་སོང། །རང་རིགས་ཁྱེ་འུ་རི་ཁྲོད་འཛིན་པའི་སྲས། །གཏན་གྲོགས་འདི་ལ་སྔར་ཡང་དུ་མ་སྐྱེས། །ད་དུང་འབྱུང་རུང་འབྲེལ་ཅན་འདི་བོར་ནས། །འཕྲལ་སྣང་སྐྱིད་གྲོགས་འཚོལ་ལ་ཡིད་རབ་སྐྱོ། །སྡིག་མེད་ལུང་སྟོང་མི་ཁྱིས་དབེན་པའི་གནས། །སྡིག་མེད་ཟྭ་ཕྲུག་རྐང་དཀར་སྐྱེས་པའི་ཚལ། །བག་ཕེབས་རི་དྭགས་རྒྱུ་བའི་ཕ་ཡུལ་ན། །སྔ་འགྲོགས་ཉིད་དང་ལྷན་ཅིག་འདུག་ན་བཟང། །ཞེས་པའི་ཚིག་གིས་བདག་ལ་བསྐུལ་བའི་ལན་དུ་སླར་ཡང་བརྗོད་པ་ནི། ཁོ་བོ་ཆོ་རིགས་བཙུན་པ་ཕ་ཡི་བུ། །རབ་མཛངས་མ་ཡིས་བསྐྱངས་པའི་གཅེས་འཛིན་ཅན། །ན་མཉམ་སྤུན་གྱི་དབུས་ན་ལྷམ་མེ་བ། །སྣང་བདེའི་གྲོགས་སུ་བཟང་མོ་དུ་མ་མཆིས། །མིག་ཡངས་བུ་མོ་གཟུགས་མཛེས་བཞད་པའི་དཔལ། །རྣ་སྙན་བུ་མོ་སྒྲ་ཡི་ཅ་ཅོ་མ། །དྲི་འཛིན་བུ་མོ་ཧ་རི་ལྗོན་པའི་སྨན། །རོ་ལྡན་བུ་མོ་སྐྱུར་བའི་རྣམ་འགྱུར་མཁན། །རེག་ལྡན་བུ་མོ་བདེ་བའི་འདོད་འཇོ་མ། །ཡིད་སྲེད་བུ་མོ་ཀུན་ཁྱབ་རྡོ་རྗེའི་དབྱིངས། །ཚོགས་དྲུག་སྐྱེད་ཚལ་སྣང་བདེའི་དོ་ར་ན། །འདོད་ཡོན་མཛེས་པའི་དཔལ་ལ་དགའ་མགུར་རོལ། །ཡིད་ཀྱི་སྐྱེས་བུ་འདོད་པའི་སྨིག་རྒྱུ་ལ། །ཉེ་བར་སྙོག་པའི་དུས་བཏབ་རིངས་པའི་ཚུལ། །ཕྱིན་པ་རྗེས་མེད་ནམ་མཁའི་བྱ་ལམ་ལྟར། །རྨད་བྱུང་སྒྱུ་མའི་མཁན་པོས་ཅི་ཡང་སྤྲུལ། །བློ་གསལ་རིག་གནས་དུ་མའི་རྒྱན་ཕྲེང་ཅན། །རྣམ་དཔྱོད་ལང་ཚོ་གསར་བའི་ཨུད་པལ་མིག །སྡེབ་ལེགས་སྙན་ངག་ཚིག་གི་ཡིད་འཕྲོག་གླུ། །ཐོས་ཚེ་སྐྱོ་བ་མི་སེལ་སྲིད་ན་ཅི། །བཟང་མོ་ལྔ་ལ་བདག་གིར་སྤྱོད་པ་ཡི། །སེམས་ཀྱི་དཔའ་བོ་ཀུན་བཟང་ཁ་ལོ་བ། །བདེ་ཆེན་ཡེ་ཤེས་ཆེན་པོའི་དཀྱིལ་འཁོར་གྱིས། །ཁྱབ་གདལ་ཡངས་པའི་ཐིག་ལེར་རོ་གཅིག་ཉིད། །གནས་འདིར་སྐྱོ་དང་སུན་པ་ག་ལ་སྐྱེ། །དེ་ཕྱིར་གཉུག་མའི་རང་གདངས་མ་ཉམས་པར། །རང་གྲོལ་ལྷོད་དེ་ཤིག་གེ་འབོལ་ལེ་བ། །ཡེངས་མེད་ལྷུག་པའི་ངང་ལ་ལྷོད་དེ་ཞོག །ཅེས་སྨྲས་པས། དྲི་ཟའི་བུ་མོ་མིག་ཡངས་མ་རྣམས་ཀྱི་གཙོ་མོར་འོས་ཤིང་དེ་ཉིད་ཀྱི་སྣང་ཆ་འཛིན་པ་ཅིག་ན་རེ། སྣང་བྱེད་འོད་ཀྱིས་དཀྲིས་པའི་གཞའ་རིས་ཅན། །ཕུན་ཚོགས་ཤར་རིའི་རྩེ་ནས་འཆར་དུ་ཉེ། །དུས་བབ་ཐོ་རེངས་ཆ་ལ་ལོན་བསྒྱུར་རྣམས། །གབ་སྦས་མེད་པར་བརྡ་སྦྱོར་དགོངས་ན་གོ །ངེས་འབྱུང་ཡིད་སྐྱོའི་གཞི་འཛིན་ཡངས་པ་ན། །བདེན་འཛིན་ཕུང་ཀྲོལ་གཡོ་བའི་ཕྲ་མ་མཁན། །རང་ཁྱིམ་དམ་ཆོས་བང་མཛོད་ནོར་བུའི་ཆ། །འདུ་འཛིའི་རྐུན་མོས་འཇོམས་ལ་བག་ཡོད་བསྟེན། །ཅེས་པའི་ཚིག་བསྙད་ནས་སྔར་འོངས་པའི་ཡིད་ཤེས་ཀྱི་ལམ་མཐའ་མི་མངོན་པ་དེར་ཡུད་ཙམ་ཞིག་གིས་མི་སྣང་བར་སོང། དེར་ཉི་མའི་དཀྱིལ་འཁོར་རྒྱས་པའི་དཔལ་གྱི་སྣང་བ་དང་ལྷན་ཅིག་ཆོས་ཀྱི་རྒྱལ་པོའི་འདུན་ས་ཐམས་ཅད་ནི་ཕྱོགས་དང་རིས་མ་ངེས་པ་སྣ་ཚོགས་ནས་ལྷགས་པའི་མིའི་ཚོགས་རྣམ་པ་དང་ཆ་ལུགས་མ་ངེས་པ་དུ་མས་ཡོངས་སུ་གང། ལམ་སྲང་ཐམས་ཅད་ཀྱང་ལྷུན་གྱིས་གྲུབ་པའི་བསོད་ནམས་དང་འབྱོར་བའི་དཔལ་ཆེན་པོས་ཡོངས་སུ་གང། གཉུག་མར་གནས་པའི་ཞབས་འབྲིང་བ་དག་ནི་ཕན་ཚུན་ནས་འགྲན་པའི་ཚུལ་གྱིས་རང་རང་གིས་བགྱི་བར་འོས་པའི་བྱ་བ་དག་ལ་ཡིད་གཞུངས་པའི་བརྩོན་པ་ལྷུར་བྱེད། དཔལ་ཆེན་པོས་མངོན་པར་མཐོ་ཞིང་མཐོང་བ་ཙམ་གྱིས་ཡིད་བདེ་བའི་གནས་ལ་འགོད་པར་མཛད་པའི་རིགས་ལྡན་ཆོས་ཀྱི་རྒྱལ་པོ་ཆེན་པོ་ཡབ་སྲས་ཀྱི་ཞབས་དྲུང་དུ་ཉིན་རངས་པོར་དམ་པའི་ཆོས་ཀྱི་སྒོ་རྣམ་གྲངས་དུ་མའི་འཕྲོས་ལས་བརྩམས་པའི་གསུང་གི་བཀའ་སྩལ་རྗེས་སུ་གནང་བའི་བདེ་བ་དེ་ཉིད་ཀྱིས་ཉིན་ཡོངས་སུ་རྫོགས་པར་གྱུར་ཏོ། །དེ་ནས་རང་གིས་ཁ་ཏོན་ལ་སོགས་པའི་བྱ་བ་རྣམས་ནི་གྲུབ། བདེ་བའི་མལ་དུ་ཡིད་བདེ་བའི་བློས་སེམས་ཕབ་སྐྱིད་པར་ཉལ་ནས་དར་ཙམ་ཞིག་སོང་བ་ན། སྔོན་ཆད་སྣང་བའི་ཁུང་བུར་ལྷུང་བ་ཉིད་དུ་མ་གྱུར་པའི། འགྱུར་ཁུགས་ཀྱི་སྒྲ་སྙན་སྟོང་ཕྲག་གི་སྣང་ཆ་དང་ལྡན་པའི་སྒྲ་བུང་བའི་གླུ་དབྱངས་ལས་ཀྱང་ཆེས་ཕྲ་བ། གཞོམ་མེད་ཀྱི་ནཱ་དའི་རང་སྒྲར་གྲགས་པའི་དབྱངས་ལས་འདི་སྐད་ཐོས་སོ། །ཀ་ཡེ་གསོན་དང་ཆགས་མེད་སྤོང་བ་པ། །རང་གྲོལ་ངེས་འབྱུང་མ་ཡི་ཕྲིན་འདི་དགོངས། །ཚིག་འབྲུ་ཐུགས་ཀྱི་དཀྱིལ་དུ་མི་སིམས་ནའང། །དོན་ཉིད་ཕྱག་བཞེས་བཏབ་ན་མི་ལེགས་སམ། །དཀའ་ཐུབ་ཀྱིས་མཛེས་སྐུ་ཡི་ལྗོན་ཤིང་ལ། །ཡིད་ཤེས་གཡོ་བའི་སྐྱོ་ལྡན་མཛེས་མ་ངས། །ཉེ་བར་འཁྱུད་ཚེ་སྐུ་ཉམས་བདེ་བའི་གཤིས། །དེ་འདྲ་འཁོར་བའི་གནས་ན་སུ་ལ་མཆིས། །གང་ལའང་མ་ཆགས་དགའ་བའི་སྤུ་ལོང་ནི། །ཅི་ལའང་མ་རེག་འཛིན་བྲལ་སིང་ངེ་བ། །ཀུན་ནས་གཡོ་ཚེ་རང་རིག་དྲན་པའི་དབྱིངས། །གསལ་སྟོང་བདེ་བའི་ངང་དུ་ལན་བརྒྱར་ཐིམས། །འཇིག་རྟེན་སྣང་བས་མ་རེག་ཞེན་མེད་ཀྱི། །དགའ་མ་སྙིང་སྡུག་ང་ནི་ཁྱོད་ཀྱི་གྲོགས། །ཡུན་རིང་འབྲལ་མེད་འགྲོགས་པའི་བརྩེ་ཤུགས་འདི། །ཁྲུས་ཆབ་སྟོང་གིས་བཀྲུས་ཀྱང་འདག་པ་མིན། །རབ་གཙང་རྩྭ་ཡི་གདན་ལ་ཁྱོད་བཞུགས་ནས། །ཡིད་དབང་གཞོན་ནུས་བདག་ལ་རོལ་བའི་ཚེ། །སེར་བུས་བསྐྱོད་པའི་ནགས་འདབ་གཡོ་བ་ལྟར། །དམ་པ་ཆོས་ཀྱི་ཕྱོགས་སུ་ཉེ་བར་བསྐྱོད། །དེ་ནས་འཁོར་བའི་རང་བཞིན་ཚེར་ནགས་བཞིན། །གང་ལ་རེག་ཀྱང་ཟུག་རྔུ་འབྱུང་བའི་གཞི། །ཞི་བའི་གནས་སུ་སྤོང་བ་ལྷུར་ལེན་པའི། །ཉམས་མྱོང་ཡིད་བཞིན་ནོར་བུ་སྐྱོང་ཡང་འཚལ། །ཞེས་སོ། །དེའི་སྐབས་ཤིག་ན་མི་དབང་འཁོར་ལོས་སྒྱུར་རྒྱལ་ཡབ་སྲས་རྗེ་བཙུན་ཐུགས་རྗེའི་བདག་མོ་དང་བཅས་པ། ཞབས་འབྲིང་བའི་ཚོགས་ཀྱིས་བསྐོར་ཏེ་ཀུན་ཆབ་ཚན་གྱི་གནས་སུ་ཕེབས་པའི་ཕྱག་ཕྱི་དང། འཁོས་